DA Den Europæiske Unions Tidende CE 84/35

(2004/C 84 E/0038)

SKRIFTLIG FORESPØRGSEL E-2680/03

af Olivier Dupuis (NI) til Rådet

(10. september 2003)

Om: Indsættelse af en midlertidig FN-administration i Tjetjenien

I en ambitiøs rapport (An Agenda for Renewal: US-Russian Relations 2000) hævder Carnegie Endowment (USA), at »der ikke findes nogen løsning« på den tjetjenske konflikt, da en tilbagetrækning af de russiske styrker, som »er den eneste måde, hvorpå krigen kan afsluttes«, i henhold til rapportens forfattere ville være en sejr for de »muslimske ekstremister i Tjetjenien og de internationale mujahedin, hvilket ikke er i USA's interesse«, og ville være »katastrofal« for befolkningen i Nordkaukasus. Med andre ord hævder både præsident Putin og visse pro-demokratiske tænketanke, at Rusland ikke har andet valg end at fortsætte krigen og folkedrabene i Tjetjenien. Begge parter ville opfatte en tilbagetrækning af de russiske styrker som et nederlag over for de tjetjenske styrker, og tilbagetrækningen ville efter deres opfattelse resultere i, at Tjetjenien ville blive et »hjemsted for tjetjenske radikale ekstremister og international terrorisme«. Der er imidlertid et alternativ til disse scenarier. Den 15. marts 2003 fremlagde den tjetjenske udenrigsminister Ilyas Akhmadov således en ny fredsplan, i hvilken der lægges op til indsættelsen af en midlertidig FN-administration i Tjetjenien. Forslaget er blevet sendt til udenrigsministrene i EU-medlemsstaterne og i tiltrædelseslandene samt til den højtstående repræsentant for den fælles udenrigs- og sikkerhedspolitik, Javier Solana, og til kommissæren for eksterne forbindelser, Chris Patten. I forbindelse med et nyligt radioprogram på den moskovitiske radiostation Echo Mosky, som omhandlede indsættelse af en FN-administration i Tjetjenien, erklærede 75 % af de personer, der gav udtryk for deres holdning, i øvrigt, at de støttede Ilyas Akhmadovs forslag. Selvom det ikke drejer sig om en videnskabelig undersøgelse, er det dog alligevel en ny og afgørende indikation af den russiske befolknings holdning.

Hvad er Rådets vurdering af den tjetjenske udenrigsministers forslag til en fredsplan, hvor der indsættes en midlertidig FN-administration i Tjetjenien? Deler Rådet præsident Putins og visse tænketankes holdning, at det eneste alternativ til den igangværende krig og folkedrabene er, at Tjetjenien bliver »et hjemsted for tjetjenske radikale ekstremister og international terrorisme«? Mener Rådet ikke, at en midlertidig FN-administration som i Kosovo i løbet af nogle år ville kunne skabe grobund for retsstatsprincipper og demokrati og således medvirke til at tilvejebringe det bedste middel mod en eventuel udvikling af ekstremismen?

Svar

(8. marts 2004)

Rådet har ikke kendskab til detaljerne i nævnte fredsplan, som den »tjetjenske udenrigsminister« har forelagt og som foreslår, at der indsættes en midlertidig FN-administration i Tjetjenien.

Rådet er meget bekymret over situationen i Tjetjenien og understreger regelmæssigt behovet for en reel forsoning, når det møder de russiske myndigheder. Rådet tror på en fredelig løsning på konflikten i Tjetjenien ved genoprettelse af retsstaten og fuld respekt for menneskerettighederne.

Rådet har flere gange opfordret de russiske myndigheder til sammen med de internationale organisationer at udvikle og gennemføre en politisk løsning i Tjetjenien.

Den 8. oktober udsendte formandskabet på EU's vegne en erklæring om præsidentvalget i Tjetjenien, hvor det udtrykte alvorlig tvivl om valgprocessens retfærdighed og de betingelser, hvorpå dette valg blev afholdt.

EU agter at fortsætte med at udtrykke sine bekymringer over situationen i Tjetjenien over for de russiske myndigheder.